送鄭叔熊歸閩
作者：王安石
朝代：宋

paragraphs: 鄭子喜論兵，魁然萬人敵。
嘗持一尺箠，跨馬河南北。
方今邊利害，口手能講畫。
疑師穀城翁，方略已自得。
天兵卷甲老，壯士不肉食。
低徊向詩書，文字銳鎸刻。
科名又齟齬，棄置非人力。
黄塵彫罽裘，逆旅同偪仄。
秋風吹殘汴，霰雪已驚客。
浩歌隨東舟，別我無慘惻。
閩生今好遊，往往老妻息。
南陔子所慕，天命豈終塞。